Nakts.
Ēnpilna pasaule, kas slēpj vairāk nekā pusi mūsu planētas dzīvnieku.
Līdz šim kameras piedāvāja vien nelielu ieskatu viņu dzīvē.
Bet, pateicoties jaunākās paaudzes tehnoloģijām,
mēs nakti varam saskatīt skaidri kā dienu.
Ar kamerām, kas ir simtkārt jutīgākas par cilvēka aci...
tagad mēs varam notvert nakts skaistumu...
krāsās.
Svešādas ainavas.
Savādas radības, kuras atdzīvina nakts tumsa.
Neredzēta uzvedība.
Tagad mēs varam sekot dzīvnieku dzīvei
Zemes pēdējā neskartajā teritorijā -
naktī.
Ziema Arktikā.
Dienā saule tik tikko uzaust.
STĀSTA TOMS HIDLSTONS
Drīz tā norietēs...
un šo sasalušo pasauli uz vairāk nekā mēnesi iegremdēs tumsā.
Un vienam no Arktikas iemītniekiem tas ir lielu pārmaiņu laiks.
Šai leduslāču mātītei ir divi mazuļi.
Divus gadus viņa viņus pieskatīs
un iemācīs visas izdzīvošanai nepieciešamās iemaņas.
Viņi visur tai seko.
Tas nav viegls uzdevums.
Jāmācās ir daudz.
Ziemas sākumā barības ir tik maz,
ka leduslāču mamma ik dienu var zaudēt pat kilogramu svara.
Vārgajai un izsalkušajai mātei
saltajās naktīs nosargāt mazuļus
būs lielākais pārbaudījums.
Un šī ģimene nav viena.
Pie Arktikas krasta līnijas pulcējas vēl citi izsalkuši lāči.
Tie gaida, kad temperatūra nokritīs tik zemu,
ka aizsals pat jūra.
Tad viņi dosies uz jūras ledus medīt roņus,
kas ir nozīmīgs šo badīgo lāču pārtikas avots.
Taču, kamēr nav iestājies lielais sasalums,
mātei ar mazuļiem
un visiem citiem lāčiem ir jāgaida.
Tuvojoties polārajai ziemai...
naktis kļūst garākas.
Un sasalusī ainava pārvēršas.
Filmējot tikai mēnessgaismā...
īpašās kameras šo ledaino pasauli ierauga tādu
kā vēl nekad agrāk.
Mums tiek piedāvāts intīms ieskats
leduslāču dzīvē zvaigžņu gaismā.
Šonakt mātes pirmais darbs ir pazīdīt izsalkušos mazuļus.
Viņas piena tauku saturs pārsniedz 30 %.
Mazuļiem tas palīdz uzaudzēt biezu tauku slāni, lai pārlaistu ziemu.
Tālāk seko pusnakts mazgāšanās.
Savu biezo kažoku leduslāči mazgā, vārtoties sniegā.
Mazuļi atdarina mammu.
Regulārās sniega vannas palīdz uzturēt kažoka siltumizolāciju.
Un šonakt viņiem siltums būs vajadzīgs kā vēl nekad.
Polārajā ziemā
vētras var uznākt gandrīz bez brīdinājuma.
Jauniem lācēniem šādas sniega vētras var izrādīties nāvējošas.
Taču leduslāči nav vienīgie dzīvnieki,
kas stindzinošajās ziemas naktīs ir aktīvi.
Sniegotajos mežos pie polārā loka
mēnessgaismā parādās tikpat izturīgs, taču sīks dzīvnieks.
Baltais zaķis.
Lai izvairītos no plēsoņām, zaķi izlien no alām tikai naktī.
Ziemas sākumā viņu kažoks no brūna ir kļuvis balts.
Ideāla maskēšanās.
Jaunais tēviņš ietur pusnakts maltīti.
Barības pieejamība ir ierobežota, tāpēc viņam jāēd, kamēr vēl var.
Taču viņš šeit nav vienīgais izsalkušais zaķis.
Konkurenti ir jāpatriec.
Konkurence par barību un mātītēm var būt ļoti sīva.
Pakaļdzīšanās ātrums var sasniegt pat 40 km/h.
Taču, kad sāncensis nedomā padoties...
sākas īstā cīņa.
Mērķi sasniedz tikai retais sitiens.
Te svarīgāk, kurš stiprāks izskatās.
Šonakt viņš ir uzvarējis.
Tādējādi šim nakts čempionam
ir lielākas izredzes izdzīvot garajās ziemas naktīs.
Atgriežamies piekrastē.
Leduslāču māte ar mazuļiem ir pieplakusi pie zemes,
jo temperatūra strauji pazeminās.
Ziemas naktīs no okeāna ierodas polārie cikloni
un vēja dēļ temperatūra pazeminās līdz -50 grādiem.
Lielais aukstums leduslāču mazuļiem ir bīstams.
Pirmo ziemu izdzīvo tikai katrs otrais.
Taču nakts kameras parāda, ka māte radusi atjautīgu risinājumu.
Viņa rok.
Lēni viņa izrok patvērumu,
kur mazuļiem paglābties no vētras.
Leduslāču ģimenes šādos midzeņos
var pavadīt pat četras naktis.
Tikai tā mātes var nosargāt savu dārgo mazuļu dzīvību.
Ģimenei jāpaslēpjas...
līdz sniega vētra būs pāri.
Vētra mitējas.
Un ģimene, izlienot no migas, atklāj, ka vēji atnesuši lielas pārmaiņas.
Kur iepriekš bija okeāns,
tagad ir ledus -
cik tālu vien acis spēj saskatīt.
Māte pirmo reizi ved mazuļus uz jūras ledus.
Tur sāksies viņu dzīves nākamā nodaļa.
Turpmākajās nedēļās
viņa viņiem iemācīs izdzīvot sasalušajā ainavā
un garajā polārajā ziemā.
Taču viņa nav vienīgā leduslāču mamma,
kas tumsā dodas pētīt sasalušo ainavu.
Daudz tālāk uz jūras ledus
kādai citai mammai ir daudz lielākas audzināšanas problēmas.
Viņas četrus gadus vecie mazuļi ir jau gandrīz pieauguši.
Nerātni pusaudži.
Īpašās kameras nofilmē kaut ko neparastu.
Mazuļiem ir nakts pelde.
Viņi jau lieliski peld.
Taču šai vecumā visgrūtākais ir iemācīties, kā tikt laukā.
Pirmais mazulis ir sapratis.
Bet viņa brālim...
tas sagādā grūtības.
Beidzot.
Vismaz neviens neredzēja.
Kaut arī mazuļi ir jau lieli, māte nedrīkst zaudēt modrību.
Četrgadnieki grib izmēģināt savus spēkus.
Tā kā tuvumā ir lielie tēviņi, tas var izrādīties bīstami.
Turpmākās naktis viņa nedrīkstēs viņus izlaist no acīm.
Visu garo, tumšo ziemu
šīs sasalušās pasaules naksnīgās debesis
ir fons Zemes maģiskākajam gaismas šovam.
Ziemeļblāzmai.
Saules vētru enerģija
saduras ar mūsu atmosfēru un rada gaismas strēles.
Tas notiek vairāk nekā 100 km augstumā.
Gaismas kvēlo gan nakti, gan dienu.
Taču mēs tās varam saskatīt tikai tumšajās nakts debesīs.
Uz ziemas beigām
tumsa sāk atkāpties.
Un uz īsu brīdi virs apvāršņa paceļas saule -
pirmoreiz pēc daudzām nedēļām.
Pirmajās krēslas stundās
māte ar vecākajiem mazuļiem ierodas aizsalušā ledāja līcī.
Kamēr mamma dodas medīt roņus...
četrgadnieki var padraiskoties.
Bet ne ilgu laiku.
Līcī ieradies arī vientuļš lācis.
Leduslāči vientuļnieki var būt ļoti agresīvi.
Taču mazuļus moka ziņkāre.
Tuvoties svešiniekam ir bīstami.
Kautiņš var beigties ar nopietniem ievainojumiem.
Taču tad šķietamā agresija...
piepeši kļūst daudz rotaļīgāka.
Izrādās, ka svešinieks ir jauna mātīte.
Un plēšanās bijusi rotaļīga un romantiska.
Leduslāču kaitēšanās.
Tik maiga sociālā uzvedība reti kad ir redzēta.
Mazuļi strauji pieaug,
un mātes darbs jau gandrīz ir galā.
Rūpēs par bērniem viņa pavadījusi četrus gadus.
Drīzumā trakulīgie lācēni viņu pametīs.
Un nākamgad šie jaunie lāči
garās un tumšās ziemas naktis jau sagaidīs vieni.
-Gatavs? -Jā.
Leduslāču filmēšana naktī grupai būs liels pārbaudījums.
Un, kad pirmajā naktī uznāca polārā vētra,
viņi sāka nojaust, cik grūtas
būs turpmākās tumšās nedēļas.
Šobrīd temperatūra ir apmēram -30 grādu.
Un, šķiet, sākam noskaidrot...
STJUARTS TRAUELS OPERATORS
...ko kameras un aprīkojums spēj izturēt.
Lūk, mūs sagaida garš mājupceļš.
ROBINS
Tā kā vētra nerimās ne mirkli,
ceļu uz patvērumu nācās meklēt tikai ar GPS palīdzību.
Nākamajā naktī lāču meklēšanu atkal iztraucēja
arktiskie laikapstākļi.
Gatavs!
Esmu iesprūdis ledū. Visa virsa ir ar ūdeni.
Vietās, kur uz jūras ledus no sauszemes nonāk saldūdens,
ledus var izkust un pārvērsties par šķīdoni.
Grupa bija iekļuvusi slazdā.
Ar katru soli viņi stiga aizvien dziļāk - tuvāk okeānam zem ledus.
Šī noteikti ir mana grūtākā filmēšana.
Tikai slikts laiks un ne vēsts no leduslāčiem.
Un tālāk kļuva vēl trakāk.
Pa nakti jūras ledus, kas lāčiem vajadzīgs, lai medītu,
piepeši atlūza un nozuda.
To aizpūta tālu no krasta ar visiem leduslāčiem.
Pat aukstās ziemas vidū
jūras ledus rūk mazumā.
Klimata pārmaiņu dēļ leduslāču nākotne ir neskaidra.
Trešajā filmēšanas nedēļā
grupai vajadzēja, lai veiksme nostātos viņu pusē.
Un visneticamākajā vietā parādījās cerības stariņš.
Redz, bijām devušies meklēt lāčus,
bet izskatās, ka lācis ir nācis meklēt mūs.
Un devies taisnā ceļā uz mūsu tualeti.
Oho! Ir skaidri saskatāmas
zobu un nagu pēdas - visur, kur lācis bijis.
Kādam tualetē varēja būt nepatīkams pārsteigums.
Nākamajā naktī negantnieku pieķēra nozieguma vietā.
Par laimi, tualete tobrīd nebija aizņemta.
Bija parādījušies lāči. Beidzot grupai uzsmaidīja veiksme.
Un drīz viņu milzīgās pūles tika atalgotas.
20. diena. Beidzot esam tikuši pie lāčiem.
Un ne pie viena vien.
ROBINS DIMBLBIJS PRODUCENTA PALĪGS
Parādījusies māte ar diviem mazuļiem.
Beidzot.
Ak dievs! Viņi ir tik skaisti, vecīt!
Pēc daudziem polārajiem piedzīvojumiem
grupai beidzot izdevās nofilmēt unikālu materiālu
par leduslāču dzīvi mēnessgaismā.
Un vēl neredzētus polārās nakts noslēpumus.
Tulkojis Imants Pakalnietis